Гонорея
Гонореята (наричана още трипер) е полово предавана болест, която се предизвиква от бактерията Neisseria gonorrhoeae. Заразяването с тази болест може да стане само при полов акт. Обичайните симптоми при мъжете включват парене при уриниране и секреция от половия член. При жените, от друга страна, болестта първоначално протича асимптоматично или се наблюдават вагинална секреция и болки в таза. Ако болестта не се лекува, това може да доведе до допълнителни усложнения като епидидимит (възпаление на надсеменника при мъжете), възникване на инфекции в тазовата област, засягане на ставите и сърцето. Лечението е изключително антибиотично.

Симптоми 
При половината от жените гонореята протича без симптоми, докато при останалите се наблюдават вагинална секреция, болка ниско в коремната област или болка по време на полов акт. Повечето заразени мъже се оплакват от възпаление на уретрата изразяващо се в парене при уриниране и секреция от пениса. И мъжете, и жените могат да се разболеят от гонорея на гърлото при практикуване на орален секс със заразен партньор (обикновено от мъжки пол). Тази форма на болестта е асимптоматична при 90% от случаите, а при останалите 10% гърлото се зачервява и възпалява. Инкубационният период на гонореята е от 2 до 14 дни, като повечето симптоми се проявяват между 4 и 6 ден от заразяването. Макар и рядко, гонореята може да доведе до увреждане на кожата и инфектиране на ставите чрез разпространение в кръвния поток. Още по-рядко болестта може да причини ендокардит и менингит при хора с понижена имунна защита.

Гонорея при мъжете 
 пареща болка при уриниране;
 гноен секрет от половия член;
 понякога с леко повишена температура;
 появяват се пъпчици по пениса.

Гонорея при жените 
 тъпа болка ниско в корема;
 парене при уриниране;
 увеличаване на вагиналния секрет.

Усложнения 
При мъжете нелечението на гонорея може да доведе до възпаление на надсеменниците, простатата и уретера. При жените липсата на лечение най-често води до възпалително заболяване на таза, сериозна инфекция и тендосиновит на пръстите, китките, палците и глезените.

Лечение 
Изключително с антибиотици в продължение на седмици. При нелекуване гонореята води до стерилитет и при мъжете, и при жените. При мъжете може да бъде развит артрит или белези в пениса, които да затруднят уринирането.

Исторически сведения сочат, че гонореята е била лекувана с живак. Сред хирургическите инструменти на военния английски кораб „Мери Роуз“, потънал през 1545 г., са открити спринцовки с живак, които вероятно са били използвани за лекуване на злощастни моряци, хванали гонорея.

Сребърният нитрат е използван широко през XIX век, но по-късно е заменен от протаргол. Така лекарства на базата на среброто са използвани чак до 40-те години на миналия век, когато първите антибиотици започват да се произвеждат масово. До 70-те години триперът е лекуван с пеницилин – първият антибиотик, открит от Александър Флеминг през 1928 г. Оттогава обаче пеницилинът е забранен и се използват различни комбинации от антибиотици.

Лечението е различно по света, защото определени антибиотици са забранени. На 12 април 2007 г. Центърът за контрол и предотвратяване на заразите в Америка официално добавя гонореята в списъка на супер болестите, т.е. тя вече е развила резистентност към антибиотици.

Повечето антибиотици също не може да се използват по време на бременност.

Предпазни мерки 
Болните от гонорея трябва да бъдат поставени под карантина до пълното им излекуване, в противен случай могат да разпространят заразата. Презервативът не дава пълни гаранции при полов контакт с болен в активна фаза. Имунитет към тази болест не се придобива.

Разпространение 
Според приблизителни оценки в САЩ има около 800 000 души, боледуващи от гонорея всяка година. Това са около 0,29% от населението на Америка. Чрез екстраполация на тази статистика ще може да се стигне до извода, че в Западна Европа трябва да има около 1 500 000 боледуващи, а в България около 22 000, но тази стойност не е особено надеждна, защото в Германия има поне 4 пъти по-малко заразени от САЩ като процентно съотношение към броя на населението.

Източници 

Полово предавани болести